ઍસ્ટ્રોનૉટ કલ્પના ચાવલા ફેમ હરિયાણાના કર્નાલમાં શંકર મલિક (રણદીપ હૂડા) નામનો એક ખૂનચોર પોતાનું લોહીના બ્લૅક-માર્કેટિંગનું લોહિયાળ રૅકેટ ચલાવે છે. સરકારી દવાખાનાં, બ્લડ-બૅન્કો અને બ્લડ-ડોનેશન કૅમ્પોમાંથી લોહીની તસ્કરી કરીને ખાનગી હૉસ્પિટલોને ઊંચા દામે પહોંચાડે. સામે રસ્તે રઝળતા પ્રોફેશનલ બ્લડ-ડોનરોને ચણા-મમરા જેવી રકમ આપીને તેનું લોહી નિચોવી લે અને હૉસ્પિટલોને પધરાવી દે. લોહીના આ ધંધામાં રહેલી કાળી કમાણી જોઈને રાજેશ ધીમાન (અક્ષય ઑબેરૉય) નામના જુવાનિયાને થયું કે આ તો ચરબીદાર ધંધો છે. વળી એ લૅબ-ટેક્નૉલૉજીનું જ ભણે એટલે મોસાળમાં જમણ અને મા પીરસનાર જેવો ઘાટ. બસ, બન્નેની જોડી જામી ગઈ. સાઇડ ટ્રૅકમાં બન્નેની લવ-સ્ટોરી પણ ચાલે. એકની સફળ ને બીજાની ડબ્બાડૂલ. હવે ઘડો પાપનો હોય કે લોહીનો હોય કે પછી લાલચનો, ભરાયા વિના રહે ખરો?